
A temetés, a végső búcsú egyszerre fájdalom és felemelő érzés mindazok 
számára, akik ismerték, becsülték, szerették halottunkat. Fájdalom, hiszen egy 
sokunk számára példamutató életút zárult le, de felemelő is, hiszen azért gyűl- 
tünk össze, hogy emlékezzünk és emlékeztessünk rá. Az emlékezés mérlegké- 
szítés is: mit adott az elhunyt családjának, szakmájának, társadalmának és mi- 
lyen lehetőségeket nyitott számára, netán amilyen korlátok közé zárta őt élete 
közel kilenc évtizede során az a világ, amelyben élnie rendeltetett. 

A Magyar Tudományos Akadémia Bölcsészettudományi Kutatóközpontja 
Történettudományi Intézete és a Magyar Történelmi Társulat nevében búcsú- 
zom most Szabolcs Ottótól s próbálom felidézni: mit tehetünk élete szakmai 
mérlegének serpenyőjébe. 

1927-ben született. Szerencsésebb generáció tagjaként 18 éves korában 
nem a túlélés képességéről kellett volna bizonyosságot adnia, hanem az iskolai 
munkáját megkoronázó érettségire kellett volna készülnie. Dacolva a 20. szá- 
zad kegyetlen erőivel, mindkét vizsgát sikerrel állta és Sztálin halálának évé- 
ben már le is zárta történelem szakos egyetemi tanulmányait. A tehetségesnek 
gondolt pályakezdők akkori tipikus lehetőségét is megkapja: aspiráns az MTA 
Történettudományi Intézetében és 1961-ben már kandidátusi disszertációját 
védi. Magánélete és pályája gyorsan ível:1959-ben nősül, első gyermeke 1960- 
ban születik, 1962-től szakmai intézményt építhet az Országos Pedagógiai Inté- 
zetben, rendszeresen publikál, elsősorban az 1920-as évek magyar értelmiségi- 
alkalmazotti társadalmáról, de Unger Mátyás társszerzőjeként ő írhatja az 
1965-ben megjelent, sok évig igen széles körben használt magyar történeti 
szintézist is. Az 1960-as évtized végére a történelemoktatás módszertanának 
(egy nagy csapat vezető tagjaként) elismert szakértője, a vonatkozó szakfolyó- 
irat szerkesztője, tantervi reformok kezdeményezője, szakmai konferenciák és 
tanári továbbképzések fáradhatatlan szervezője. Lendülete nem független attól 
a szellemi és politikai légkörtől, ami a kádári amnesztia és az új gazdasági me- 
chanizmus bevezetése közötti időszakban formálódik. Hajdu Tibor gondolatát 
és szavait idézve: Hruscsov 1964-es bukása után a Brezsnyev éra feladta a kom- 
munizmus hagyományos koncepcióját, de ezt nem deklarálta és nem is keresett 
helyette újat — stagnált. Ebben a helyzetben a kádári vezetés kis lépésekkel pró- 
bált közeledni a realitásokhoz, élhetőbbé téve az országot. Ez akkor is így volt, 
ha ma már tudjuk: a hatvanas években is érlelődött már a nyolcvanas évek má- 
sodik felének válsága. Ugyancsak Hajdú Tibor mutatott rá a legegyértelműb- 
ben arra, hogy az aki nincs ellenünk, az velünk van kádári elvének Magyaror- 
szágán, ha sok feszültséggel is terhelve, de megkezdődött az új, főleg az állami 
bürokráciára épülő középosztály összefonódása a régi középosztály leszárma- 


1 Szabolcs Ottó búcsúztatása: Farkasréti temető, 2014. január 8. 


284 KRÓNIKA 


zottaival. Három év alatt majd 50 százalékkal emelkedett (megközelítve a 100 
000-es számot) az egyetemi és főiskolai hallgatók létszáma, miután 1963-ban 
eltörölték a felvételre kerülő diákok származás szerinti kategorizálását. (Hajdu 
Tibor: A diplomások létszámnövekedésének társadalmi hatásai a 20. század öt- 
venes-hatvanas éveiben. Történelmi Szemle XLIX (2007)1:63-89.) Szabolcs 
Ottó a történelemtanításban próbálta érvényesíteni azt a realitásokhoz közelí- 
teni próbáló, bár sok-sok régi kolonccal terhelt politikát, amit számos nemze- 
déktársa az élet más területein épített. Igen vékony jégen járt. Szakterülete 
történetszemléleti és oktatáspolitikai viták metszéspontjában állt, s ő igen aktí- 
van vett részt mindkét terület elvi vitáiban és gyakorlati konfliktusaiban. Bázi- 
sa az Országos Pedagógiai Intézetet követően (itt 1984-ig dolgozik) az ELTE 
Bölcsészettudományi Kara és a Magyar Történelmi Társulat, ahol 1975-től 
1985-ig főtitkár, 1986-tól 1999-ig alelnök, 1992-től pedig a vezetése alatt a tör- 
ténelemtanárok leghatékonyabban működő szervezetévé fejlődött intézmény, a 
Társulat Tanári Tagozata vezetője. A 21. század első évtizedének vége felé érez- 
te erejének gyengülését és fokozatosan visszalépett az aktív munkától. 

Mi is kerül tehát e fél évszázados pálya szakmai mérlegének serpenyőjébe? 

Kezdjük egy jelentős társadalomtörténeti munkássággal: Szabolcs Ottó el- 
sőként foglalkozott a Horthy korszak tisztviselőrétegével, a dogmatikusan ér- 
telmezett osztálystruktúra helyett széles körű forrásbázis alapján elemezte a 
Trianon után rendkívüli mértékben felduzzadó tisztviselő réteg (családtagok- 
kal együtt a lakosság közel 10 százaléka) összetételét, mobilitási mutatóit, poli- 
tikai törekvéseit, mentalitását. Vonatkozó kutatatásait időben és az értelmiség 
más rétegeire is kiterjedően az 1990-es évek közepéig folytatta. Andrew C. 
Janos 1982-ben megjelent, a témakörben mérvadónak tekintett könyvét (The 
Politics of Backwardness, 1825-1945. Princeton University Press) jóval meg- 
előzően elemezte az állami bürokrácia szerepét a bethleni konszolidációban, de 
kutatói figyelme kiterjedt a magántisztviselői rétegekre is. Munkássága része 
annak a Berend T. Iván, Ránki György, Ádám Magda, Gunst Péter, Juhász Gyu- 
la, L. Nagy Zsuzsa, Ormos Mária, Sipos Péter és jó néhány más, e generációhoz 
tartozó kolléga nevével fémjelezhető erőfeszítésnek, amely elsőként tett kísér- 
letet a Horthy korszak ideológiai előfeltevésektől nem mentes, de tudományos 
alaposságú kutatására, keresvén mind a konszolidációs mind a válság időszak- 
ok mélyebb gyökereit és nemzetközi kontextusát. 

Legjelentősebb azonban a történeti közgondolkodás soktényezős össze- 
függésrendszerében értelmezendő tevékenysége a magyarországi történelem- 
oktatás elveinek és gyakorlatának formálásában. 1982-ben a Történelem és köz- 
gondolkodás c. egri tanácskozáson mondta ma is elgondolkoztatóan a korábbi 
történelemoktatásról: „inkább az eszmei és politikai törekvések vezérelték tan- 
anyagának és tanítási koncepciójának kialakításában, mint a személyiségfej- 
lesztés... lehetőségei és szükségletei... A történelemtudomány új eredményei- 
nek ismerete és a politikai szilárdság azonban önmagában senkit sem avat a 
történelemtanítás szakemberévé” (Történelem és közgondolkodás. Szerkesz- 
tette: Vass Henrik. Kossuth, Budapest, 1982. 231-2.) Arra figyelmeztetett, hogy 
nem pusztán az anyag megtanítását, hanem a mindenhonnan szerzett informá- 

ciók rendszerezését kell a történelemtanítás középpontjába állítani. Próféták 
és agitátorok kijelentéseinek ismételgetése helyett a kritikus rendszerezéshez 
ad segítséget a modern társadalomtudományok eredményeinek, módszereinek 
integrálása" a történelem oktatásába. Ezt a célt s a magyar történelem minden- 
kori egyetemes történelmi összefüggésekbe helyezését, az információs robba- 
nás következményeinek mérlegelését, a modern technikai eszközök használa- 
tának sürgetését, egy szóval az élményszerűség minél teljesebb körű kibonta- 
koztatását szolgálta életműve legnagyobb része. 

Ezer körüli publikáció, megszámlálhatatlan országos és nemzetközi konfe- 
rencia szervezése, lebonyolítása, Magyarország bevonása a nemzetközi tankönyv- 
egyeztetési folyamatokba, szakfolyóiratok és történelempedagógiai szakkönyvso- 
rozatok szerkesztése, közvetlen és kreatív reagálás a történelemoktatás politikai 
környezetének változásaira, emberség és empátia: címszavak a most véglegesen le- 
zárult életmű összegező értékeléséhez és tanulságainak mérlegeléséhez. 

Ez a szomorú alkalom is emlékeztet ugyanis bennünket: a mi szakmánk- 
ban is csak az egyes generációk egymásra épülő teljesítményei bizonyíthatják a 
történetírás ma különösen erőteljesen igényelt , társadalmi hasznosságát". Sza- 
bolcs Ottó egy olyan generáció tagja, amely az 1950-es 60-s évek fordulójától 
kezdve mélyre fúró forrásfeltárásokkal, részmonográfiákkal és szintézisekkel, 
érdekfeszítően megírt népszerűsítő művekkel gondolkoztatta el a szakmai kö- 
zösséget, a gondolkodni akaró és képes közvéleményt haza és haladás viszonyá- 
ról. Számukra sokkal világosabban látszott, hogy merre van előre, mint a ké- 
sőbbi nemzedékekhez tartozó kollégáknak. Irigylésre méltó magabiztossággal 
tervezett és építkezett Szabolcs Ottó, szenvedélyes tenni akarása, a keskeny ös- 
vények és széles utak párhuzamos használata, az egyszerre kritikus és konst- 
ruktív szemléletmód és napi gyakorlat sikeres megvalósítása szakmán innen és 
túl egy egyre ritkább, de annál értékesebb közéleti értelmiségi magatartásmo- 
dell inspiráló példája. Elporladó teste az elmúlásra, a közemlékezetbe épülő in- 
tellektusa a jelen- és jövőformálás minden igazi értelmiségi számára kötelező 
feladatára hív fel minket e szomorú, de mégis felemelő pillanatban. 


Pók Attila 


